# Ernest Morató Vigorós

Ernest Morató i Vigorós (Calella, 15 de setembre de 1895 – Palafrugell, 30 de gener de 1990), barber, de professió, va col·laborar amb la premsa local i va participar activament en la vida col·lectiva de Calella i de Palafrugell. Es pot destacar la seva participació en la cooperativa l'Econòmica Palafrugellenca i en la recuperació de les havaneres. També formà part de diversos grups de cantaires, com el Port-Bo.

## Biografia

Ernest Morató Vigorós va néixer a Calella de Palafrugell el 15 de setembre de 1895, fill d'una família dedicada a les feines de la mar. Va dedicar-se a l'ofici de barber, i va treballar com a tal a Sabadell i a Palafrugell. El 1914 va ser cridat al servei militar i fou embarcat al cuirassat Pelayo. Al seu retorn del servei militar es casa amb Maria Albert Soto i s'instal·len a Calella on obrí una barberia, al carrer Pirroig. El matrimoni va tenir tres fills: Sebastià (1921), Carme (1923) i Maria (1925-1997).
Militant d'Esquerra Republicana, durant la Guerra Civil Espanyola va ser el delegat de l'Ajuntament de Palafrugell a Calella. També cal destacar la seva participació en la cooperativa l'Econòmica Palafrugellenca, que tenia una sucursal a Calella. Al final de la guerra s'exilià a França on hi va residir vuit anys. A la seva tornada va obrir junt amb la seva germana Ernestina un cafè a les Voltes de Calella. Al cafè eren habituals les tertúlies i les cantades.
La seva afició al cant l'havia portat a formar part de diferents cors. L'any 1966 prengué part en l'elaboració del llibre Calella de Palafrugell i les havaneres, junt amb Frederic Sirés, Francesc Alsius, Frederic Martí, Lluís Esteba, Josep Rovira i d'altres. Amb motiu de la publicació del llibre, l'any 1967, es va iniciar la celebració d'una cantada pública d'havaneres, la cantada d'havaneres de Calella de Palafrugell. Fundà junt amb Carles Mir i Josep Xicoira el grup d'havaneres Port-Bo. L'any 1984 publica Coses de Calella, un llibre on aplega els seus articles sobre fets, anècdotes i costums, en un intent de preservar-los, per preservar la Calella que coneixia.
Ernest Morató mor a Palafrugell el 30 de gener de 1990.

## Llegat

A finals de 1994 es crea a Palafrugell una fundació dedicada a l'estudi i divulgació de les havaneres, la qual escull el nom d'Ernest Morató com a tribut a la seva tasca de recuperació de les antigues havaneres i de cantaire, la Fundació Ernest Morató. El seu fons documental es conserva a l'Arxiu Municipal de Palafrugell.

## Referències

* ↑ Saurí, M. Concepció «Ernest Morató i Vigorós». Nou Palafrugell, 159, febrer-març 2000, pàg. 22 [Consulta: 7 agost 2014].
* 1 2 Gaitx 2007: p. 360-362
* 1 2 3 4 «Fons documental de l'Arxiu Municipal de Palafrugell». Ajuntament de Palafrugell. Arxivat de l'original el 8 d’agost 2014. [Consulta: 7 agost 2014].
* 1 2 Sentís, Carles «Ernest Morató i Vigorós». Es Còdol, 1, undefined 1990. Arxivat de l'original el 2014-08-08 [Consulta: 7 agost 3914]. Arxivat 2014-08-08 a Wayback Machine.
* ↑ «Ernest Morató». Fundació Ernest Morató. [Consulta: 15 setembre 2021].
* ↑ «Carrer d'Ernest Morató». Ajuntament de Palafrugell. Arxivat de l'original el 8 d’agost 2014. [Consulta: 7 agost 2014].

## Bibliografia

* GAITX MOLTÓ, Jordi. L'exili del Baix Empordà al 1939. La Bisbal d'Empordà: XVI Premi Pere Lloberas, 2007, p. 360-362 [Consulta: 22 agost 2012].
* MASSAGUER, Santi. BOFILL, Pep. Crònica d'un any. Palafrugell 1985. Edicions Periòdiques de les Comarques, S.A. Palafrugell. 1985. pàg. 74.
* MASSAGUER, Santi. "Ernest Morató i Vigorós", dins Revista de Palafrugell Arxivat 2012-08-31 a Wayback Machine., núm. 207. gener 2011.
* MORATÓ, Carme. "Ernest Morató i Vigorós", dins Es Còdol Arxivat 2012-08-31 a Wayback Machine., núm. 20. juliol 2000.
* MORATÓ, Ernest. Coses de Calella de Palafrugell. 1984.
* MOLINAS i FALGUERAS, Lluís. "Ernest Morató, perfil humà d'un cantaire calellenc", dins Revista del Baix Empordà, núm. 41. juny-setembre 2013, pàg. 16-20